El Programa de l'Esport en Edat Escolar té una guia informativa per al curs 2023-24
29 de juny 2023

![](/media/shilazvn/img_5660_c.jpg?width=850&height=566.6666666666666)

El Programa de l'Esport en Edat Escolar (PDEE) ja compta amb una guia informativa per a conéixer tots els detalls del curs 2023-24, des dels itineraris esportius educatius i les activitats oferides fins al calendari de matriculació i els processos de sol·licitud i inscripció al PDEE. En la seua presentació han participat l'alcalde de Sagunt, Darío Moreno; el regidor d'Activitat Física, Salut i Esports de l'Ajuntament de Sagunt, Javier Timón; el coordinador de les Escoles Esportives Municipals, Vicente Cortés; i el regidor d'Educació de l'Ajuntament de Sagunt, Raúl Palmero.

«**Estem davant un programa plenament consolidat, els principis fonamentals del qual continuen siguent la seguretat, la qualitat educativa, la inclusió, la iniciació esportiva i la conciliació familiar**», ha destacat el regidor d'Activitat Física, Salut i Esports de l'Ajuntament de Sagunt, Javier Timón. «**Si aconseguim que això no siga únicament una iniciativa de l'Ajuntament, sinó que creem una gran aliança conjuntament amb els clubs del nostre municipi per a oferir activitats que a més redunden en la conciliació de les nostres famílies, doncs obtenim tota una sèrie de beneficis**», ha afegit Darío Moreno.

L'alcalde de Sagunt també ha manifestat l'interés de l'Ajuntament per fomentar la pràctica esportiva: «**Nosaltres sempre insistim en la importància que l'esport tinga presència entre els més joves. Això és, en primer lloc, perquè l'esport és salut i és imprescindible que els més xicotets i xicotetes ho vegen així, però a més és una forma magnifica de transmissió de valors**».

El termini d'inscripció del Programa de l'Esport en Edat Escolar ja està obert i es mantindrà en este estat fins al 10 de setembre. Tota la informació relativa a este programa organitzat pel departament d'Activitat Física, Salut i Esports de l'Ajuntament de Sagunt pot consultar-se a través de la [guia informativa](https://aytosagunto.es/es/ayuntamiento/areas-y-servicios/actividad-fisica-salud-y-deportes/deporte-en-edad-escolar/). A més, el canvi de mòduls es podrà realitzar entre el 21 i el 30 de setembre. Cal esmentar que en el PDEE han col·laborat entitats esportives, federacions, l'AMPA i centres d'ensenyament públics.

El motiu pel qual s'ha creat la guia informativa no és un altre que el de tindre recollida tota la informació en un únic document, incloent-hi normatives, organització, estructura i períodes de matriculació del programa, tal com han explicat Javier Timón i Vicente Cortés.

Una altra de les novetats del programa és la inclusió d'un nou esport, tal com ha explicat el coordinador de les Escoles Esportives Municipals, Vicente Cortés: «**L'any passat teníem 13 disciplines esportives, i enguany hem introduït una nova que és l'esgrima. Hem introduït una disciplina esportiva molt novedosa**», ha assegurat.

Javier Timón ha defensat la idea que esport i educació estan estretament lligats, ja que el programa inclou «**activitats complementàries a l'assignatura d'educació física i en coherència amb els cicles formatius**». En eixa línia ha parlat també el regidor d'Educació de l'Ajuntament de Sagunt, Raúl Palmero: «**Hem de continuar treballant en aspectes tan importants com la coeducació esportiva, com la conciliació familiar, i crec que en eixa línia el departament d'Educació ha de continuar col·laborant amb el departament d'Activitat Física, Salut i Esports i continuar treballant per a millorar la qualitat de vida esportiva i educacional dels nostres menuts i menudes**».

*   [](http://www.facebook.com/sharer.php?u=https://aytosagunto.es/va/actualitat/el-programa-de-l-esport-en-edat-escolar-te-una-guia-informativa-per-al-curs-2023-24/ "Facebook")
*   [](http://twitter.com/share?url=https://aytosagunto.es/va/actualitat/el-programa-de-l-esport-en-edat-escolar-te-una-guia-informativa-per-al-curs-2023-24/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-de-l-esport-en-edat-escolar-te-una-guia-informativa-per-al-curs-2023-24/ "Linked In")
*   [](mailto:?body=https://aytosagunto.es/va/actualitat/el-programa-de-l-esport-en-edat-escolar-te-una-guia-informativa-per-al-curs-2023-24/)